钦定古今图书集成/明伦汇编/闺媛典/第328卷 > 浴蚕沙溪水一首为上饶陈氏妇作
## 钦定古今图书集成/明伦汇编/闺媛典/第328卷 > 浴蚕沙溪水一首为上饶陈氏妇作

戴表元

妇信州上饶人。嫁同郡叶氏，年二十五，生子四龄而寡。丙子兵寇起，能以智全其家。“岁饥，发粟赈贫，类大丈夫慷慨知大节，非徒守闺门贞行而已。” 有司上其事，赐旌表，蠲复如法。

浴蚕沙溪水，采桑玉山巅。丝成白棱棱，胶作烈妇弦。
烈妇何所言，弦中意缠绵。一说鸾影孤，二诉雏巢穿。
巢穿尚可葺，影孤恨终年。有食不自肥，众禽仰喉咽。
真宰悯其疲，劳役尽弛蠲。及今雏长成，雏举亦翩翩。
朝阳照岩林，枯槁生光妍。黄蘗谁谓苦，铁石谁谓坚。
请君涤俗耳，听我《沙溪篇》。